《赠端孝思》
明代·孙蕡

端郎白皙如冠玉，葩辞丽藻撑满腹。生来未作九品官，声价蚤已惊流俗。

阿翁旧日尚书郎，出领方镇专衡湘。掖垣休暇会宾客，冠带楚楚盈华堂。

怜君三十犹未娶，却向穷檐守章句。纷华满目何足云，昔者炎门今不遇。

杨花三月石城西，翠袖红裙满大堤。良辰欢笑暂行乐，永夜索寞犹孤栖。

兴来呼酒秦淮屋，宣州雪梨如碧玉。坐中北客为燕歌，歌得前朝数般曲。

看君颜面人中英，暂时逊缩非避名。凤雏未必老丹穴，谢安亦岂忘苍生。

玉堂学士龙门叟，日日谈君不容口。振翮青云谅匪遥，与君且尽杯中酒。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。